Thaise sokkerspan steeds nie uit grotte geredDie sokkerspan en hul afrigter wat vermis word. Foto: Via nationmultimedia.com Die 12 jong lede van ŉ Thaise sokkerspan en hul afrigter wat Maandagaand opgespoor is nadat hulle vir langer as ŉ week vermis was, is steeds nie uit die Tham Luang-grotte na veiligheid gebring nie. Die Amerikaanse nuuswebwerf ABC berig die vloot se spesiale magte in Thailand wat dié seuns en hul afrigter Maandag opgespoor het, is tans besig met ŉ omvattende plan om die groep na veiligheid te bring en terselfdertyd stygende watervlakke en modderstortings te vermy. Narongsak Osottanakorn, die streek se goewerneur, het bevestig dat mediese spanne die grotte ingestuur is om die groep te behandel. “Ons het die groep se gesondheidstoestande gekategoriseer as rooi, geel of groen. Rooi is die ernstigste beserings, geel is matige beserings en groen is geringe beserings. ŉ Nie-amptelike ondersoek het vasgestel dat die meeste van die slagoffers in die groen kategorie is,” het Osottanakorn gesê. Die 12 seuns, tussen 11 en 16 jaar oud, en hul 25-jarige sokkerafrigter is in die grot vasgekeer nadat hulle die grot op 23 Junie binnegegaan en daarna deur vloedwater vasgekeer is. Die grot is bekend daarvoor dat dit tydens die reënseisoen erg oorspoel. ŉ Kennisgewing by die ingang na die grot, wat ŉ gewilde toeriste-aantreklikheid is, waarsku dat dit gevaarlik is om die grot binne te gaan gedurende die reënseisoen. Reddingswerkers besig met die reddingsoperasie in die Tham Luang Nang Non-grot in Thailand (30 Junie 2018). Foto: Xinhua Die sokkerspan en hul afrigter, van die stad Chiang Rai in die Chiang Rai-provinsie afkomstig, het klaarblyklik dié waarskuwing geïgnoreer en in die grot ingekruip waar hulle meer as ŉ week en ŉ half later steeds vasgevang is. Volgens CNN is een van die opsies om die groep uit die grotte te bevry om te wag tot die watervlakke drasties daal. Dié nuuswebwerf berig pompe is tans besig om water uit die grotte te pomp, maar dat erge reën die watervlakke telkens net weer laat styg. Anmar Mirza, ŉ Amerikaanse grot-reddingkenner, het aan CNN gesê indien daar wel besluit word om te wag dat die watervlakke daal, sal dit moeilik wees om genoeg voorraad by die groep uit te kry weens die smal gange wat na die hoër grond lei. Nog ŉ opsie was glo om die seuns basiese duikvaardighede te leer, maar Mirza sê dié opsie is selfs nóg gevaarliker omdat die 4 km duik na die uitgang van die grot deur ysige en modderige water sou wees – iets wat glo selfs vir die vloot se spesiale magte gevaarlik was. Ron Allum, ŉ Australiese grotduiker, het aan ABC gesê die tweede opsie sal vir die groep “angswekkend” wees. “Al wat hulle voor hulle gaan sien is bruin water; hulle het absoluut geen verwysing nie,” het hy gesê. Reddingswerkers besig met die reddingsoperasie in die Tham Luang Nang Non-grot in Thailand (30 Junie 2018). Foto: Xinhua Intussen is ondersoekspanne op soek na enige ventilasieskagte wat na ŉ ander uitgang van die grotte lei – ŉ opsie wat die vloot hoop hulle in staat sal stel om die water heeltemal vry te spring. Osottanakorn het gesê ondersoekspanne doen alles in hul vermoë om die groep veilig uit die grotte te red. Hy het egter gewaarsku dat die reddingsproses “moontlik baie lank mag neem”. Maroela Media het vroeër berig die reddingspan het Sondagaand bevestig dat hulle ŉ draai in ŉ nou paadjie van ongeveer 800 m in die grot bereik het waar die paadjie in twee verdeel. Dié plek is ongeveer 2 km van die droë ruimte binne die grot. Die duikers kon voorheen nie verder as dié punt beweeg nie omdat hulle kort-kort die grot moes verlaat weens stygende watervlakke. Dié plek is die verste wat hulle nóg in die grot kon inbeweeg. Die duikers moes van ekstra suurstofvoorraad gebruik maak sodat hulle langer in die grot kon bly. Die Tham Luang Nang Non-grot is geleë in die Chiang Rai-provinsie.